**Plenárne rodičovské stretnutie**

Vážení rodičia, dovoľte mi, aby som zhrnula najdôležitejšie informácie z plenárneho rodičovského stretnutia z dňa 6. 10. 2022.

**Financie**

Rodičia navrhli a schválili príspevok ZRPŠ na žiaka.

Najmladšie dieťa 15 eur.

Každý ďalší súrodenec 7 eur.

Príspevok na ZRPŠ môžete osobne alebo cez Vaše deti posielať v priebehu celého mesiaca OKTÓBER.

Za príspevky Vám ĎAKUJEME.

**Inovácie na škole v Školskom vzdelávacom programe.**

1**. Triedna komunita pre žiakov** – každý tretí utorok majú žiaci na začiatku vyučovania 30-minútovú triednu komunitu. Je určená na rozvoj sociálnych zručností, triedne projekty, aktivity na zlepšovanie klímy v triede. V daný utorok majú žiaci 40-minútové vyučovacie hodiny a každá trieda končí vo svojom bežnom čase.

2. **Postupné zavádzanie slovného hodnotenia žiakov na prvom stupni**. Slovné hodnotenie v tomto školskom roku realizujeme v prvom a druhom ročníku. Na budúci školský rok sa bude realizovať v prvých troch ročníkoch a v následnom roku vo všetkých ročníkoch prvého stupňa.

Slovné hodnotenie je jediné hodnotenie, ktoré rozvíja u žiaka vnútornú motiváciu k sebarealizácii, sebazdokonaľovaniu a celkovému osobnému rastu. Učí žiaka porovnávať svoje výkony v čase. Slovné hodnotenie rešpektuje žiaka a jeho individualitu. Neškatuľkuje ho. Vnútorná motivácia je trvalá a ostáva u človeka po celý život.

Žiaci budú dostávať informácie v podobe percentuálneho vyčíslenia svojej písomnej práce (ako napr. Testovanie 5, Testovanie 9) , vyčíslenie počtu chýb v diktátoch, prípadne počet správne vypočítaných príkladov, bodové hodnotenie a krátke slovné komentáre. Pri čítaní – počet prečítaných slov za minútu.

V každej triede podľa veku budeme tiež dávať motivačné pečiatky a povzbudenia. (Táto forma hodnotenia je overená, zákonom dovolená a v príprave nového kurikula priam odporúčaná MŠVVaŠ. Realizujú ju kvalitné školy na Slovensku i v zahraničí.)

V štvrtom ročníku budeme postupne žiakov pripravovať na proces prechodu na známky.

3. **Blokové učenie vo všetkých triedach na škole** – ide o spájanie vyučovacích predmetov do jedného vyučovacieho 90–minútového bloku, v ktorom sa žiaci učia v súvislostiach.

- Žiaci prevažne pracujú v skupinách.

- Riešia úlohy, ktoré rozvíjajú kritické myslenie.

- Blokové učenie podporuje a učí spolupráci.

- Prináša radosť z učenia a odbúrava stresové situácie.

Michaela Fábová

Riaditeľka školy